section_heading: Objašnjenje
paragraph_text: Druga je klasifikacija zračnih masa prema njihovu toplinskom (termičkom) stanju. Tako se pod toplom zračnom masom podrazumijeva ona koja se na promatranom području postepeno ohlađuje, a pod hladnom zračnom masom ona koja se postepeno zagrijava. Te zračne mase mogu biti stabilne ili labilne, pa će i svojstva vremena biti bitno različite. Topla stabilna zračna masa zapaža se redovito nad kontinentom u hladno doba godine; svojstveno je vrijeme slojasta zatvorena naoblaka (stratusi), katkada popraćena rosuljom ili stvaranjem advektivnih magla. Hladna nestabilna zračna masa pojavljuje se redovito nad kontinentom u toplo doba godine, osobito pri prodorima maritimne polarne i maritimne arktičke zračne mase. Tipično vrijeme u takvim zračnim masama jesu konvektivni oblaci (većinom kumulonimbus), pljuskovite oborine, često i grmljavine. Dnevni hod meteoroloških pojava je osobito velik.<ref> "Tehnička enciklopedija" (Meteorologija), glavni urednik Hrvoje Požar, Grafički zavod Hrvatske, 1987.